पाएं अपने शहर की ताज़ा ख़बरें और फ्री ई-पेपरडाउनलोड करें
शहर में बढ़ते कोरोना के संक्रमण को देखते हुए केंद्रीय जलशक्ति मंत्री गजेंद्र सिंह शेखावत की पहल पर सरस डेयरी के निकट भारत सरकार के उपक्रम राष्ट्रीय कौशल प्रशिक्षण संस्थान, सरस डेयरी के पास 120 बेड का आइसोलेशन सेंटर शुरू किया जा रहा है।
शेखावत ने महापौर वनिता सेठ, एम्स और डीआरडीओ की टीम के साथ रविवार को सेंटर का अवलोकन किया। उन्होंने बताया कि आइसोलेशन सेंटर में बेड और ऑक्सीजन समेत दूसरी चिकित्सकीय सुविधाएं उपल्ब्ध कराने का काम चल रहा है। अखिल भारतीय माहेश्वरी समाज के राष्ट्रीय महासचिव समाजसेवी संदीप काबरा, भाजपा उपाध्यक्ष नरेश सुराणा सहित अनेक पार्षद और प्रमुख कार्यकर्ता इस दौरान मौजूद रहे।
शेखावत ने कहा कि जोधपुर में भी परिस्थितियां चिंताजनक हैं। हम एम्स के एडिशनल विंडो के रूप में हम एक और फैसिलिटी बनाने का प्रयास कर रहे हैं। जहां सौ-सवा सौ मरीज, जिन्हें माडरेट लेवल पर चिकित्सा की आवश्यकता है, उनको रखा जा सके। ताकि मुख्य एम्स पर दबाव कम हो। वहां गंभीर और अति गंभीर रोगियों को चिकित्सीय सहायता दे सकें। एम्स वर्तमान में लगभग 400 मरीजों को सेवाएं दे रहा है।
केंद्रीय मंत्री ने कहा कि केंद्र सरकार प्रधानमंत्री नरेंद्र मोदी के नेतृत्व में सभी राज्यों को सहयोग करते हुए कोरोना की चुनौती से उभारने के प्रयास कर रही है। रेल, सड़क और हवा, इन तीनों माध्यम से ऑक्सीजन की आपूर्ति को निर्बाध करने का प्रयास किया जा रहा है। राज्यों में मरीजों की संख्या के अनुसार उन्हें ऑक्सीजन आवंटित किया गया है और इसकी रोजाना समीक्षा की जा रही है। मरीजों की घटती-बढ़ती संख्या के आधार पर ऑक्सीजन दिया जा रहा है।
समाज की बड़ी भूमिका
केंद्रीय मंत्री ने कहा कि कोरोना के विस्तार को रोकने के लिए समाज के सहयोग की सबसे बड़ी आवश्यकता है। समाज के सभी लोग मिलकर कोविड प्रोटोकॉल का पालन करें। यह आज की तारीख में सबसे महत्वपूर्ण है, क्योंकि हम संसाधनों को बढ़ाते जाएंगे और बीमारी भी यदि उसी गति से बढ़ती रही तो निश्चित रूप से हमारे सामने चुनौती पैदा हो सकती है। उन्होंने पूरे विश्वास के साथ कहा कि कोरोना के खिलाफ युद्ध में हम सब लोग जुटेंगे तो निश्चित ही देश जीतेगा, कोरोना हारेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn